Hinrik Petershagen vor desseme boke vor zijk vnde zine eruen hefft gelouct vnde gud gesecht den ersamen rad to Lubeke vnde ere nakomelinge schadelos to holdende van wegen sodaner nabescreuen parcele vnde guder wegen, namliken drijer rocke, enes wamboyses, enes hoyken, sosteyn marten, eluen beuervammen, eluenhundert smaschen vnde sossvndedertich decker sickeluelle, alse Hans Segerstorpp vthe Mariendraken hefft entfangen, de em Jacob Witte van Abouw in Fynland gesand hadde.